- At vi ser så mange fattige børn med ikke-vestlig baggrund handler udelukkende om integrationsydelsen. Vi møder forældre, der ikke har råd til at købe helt basale ting såsom mad, husleje og receptpligtig medicin, siger Mads Bilstrup.

Den tidligere Venstre-regering indførte i september 2015 integrationsydelsen, som erstatter kontanthjælp for udlændinge og danskere, som ikke har haft ophold i Danmark i syv ud af de seneste otte år.

Integrationsydelsen fik yderligere et nøk nedad med den seneste finanslovsaftale, da ydelsen fik de nye betegnelser hjemsendelsesydelse og selvforsøgerydelse.

- Det er dagligt en benhård prioritering mellem for eksempel at betale husleje og købe et måltid mad til sig selv eller sine børn, siger Mads Bilstrup.

Integrationsydelsen Den 1. september 2015 blev integrationsydelsen indført i Danmark.

Ydelsen gives til personer, der ikke har opholdt sig i Danmark i mindst ni ud af de seneste 10 år. Således er det primært nytilkomne flygtninge, der modtager ydelsen. En voksen modtager 8.653 kroner per måned i integrationsydelse, og et ægtepar med to børn 17.306 kroner per måned.

Til sammenligning udgør fuld kontanthjælp 14.993 kroner per person per måned.

Med finansloven for 2019 blev det besluttet at nedsætte satserne for integrationsydelsen yderligere.

2019-satserne for integrationsydelsen er:

Forsørger, enlige: 12.143 kroner

Forsørger, gift: 8.498 kroner

Over 30 år og udeboende under 30 år: 6.072 kroner

Hjemmeboende under 30 år: 2.616 krone

Kilde: Institut for Menneskerettigheder og Københavns Kommune

Radikale: Handler om, hvem vi er

Det er særligt børn, som er indvandret til Danmark, der lever i relativ fattigdom, viser tallene fra Danmarks Statistik.

Af de lidt over 28.000 børn, der er indvandret til Danmark fra et ikke-vestligt land, kan knap 16.000 af børnene kategoriseres som 'relativt fattige'.

Det er altså over halvdelen af alle de børn, som er indvandret til Danmark fra et ikke-vestligt land.

- Det her valg handler ikke om, hvem der skal være statsminister, men helt grundlæggende om, hvilket samfund vi vil være. Vi er kommet dertil, hvor vi vil acceptere fattigdom blandt børn, bare det rammer bestemte grupper, siger formand for Det Radikale Venstre Morten Østergaard.

Hvis Morten Østergaard og hans parti skal levere mandaterne til en eventuel socialdemokratisk regering, vil partiet stille krav, siger han:

- Uanset hvilke forældre du har, skal du have samme muligheder i vores samfund, og der kan vi altså ikke lægge stemmer til en accept af, at fattigdom er ok, når bare det ikke rammer etniske danskere. Den linje kan ikke videreføres af en ny regering med støtte fra os.

Også Enhedslisten vil stille krav om at få nedbragt antallet af fattige børn med indvandrerbaggrund, hvis de skal lægge stemmer til en rød regering: